## TASG 1 : TRAFOD / DADANSODDI

Mewn parau, trafodwch pam y mae’r bardd wedi enwi mis Tachwedd a mis Mai yn benodol. Ystyriwch:

* beth sy’n arbennig am y misoedd hynny?
* a oes i’r misoedd hynny arwyddocâd ychwanegol o ryw fath?

## TASG 2 : DADANSODDI

Beth, yn eich barn chi, yw ystyr y llinellau canlynol:

‘... gŵyr y garddwr

nad oes gorffwyso i fod

am mai ymaflyd cyson

â’r pridd sy’n troi y rhod’?

## TASG 3 : YSGRIFENNU/ CREADIGOL

Taflen unigol i’w lawrlwytho

Ysgrifennwch frawddeg gryno ond cofiadwy am bob un o’r tymhorau, gan nodi beth mae pob tymor yn ei dro yn ei olygu i chi.

Dechreuwch bob un o’ch pedair brawddeg gydag enw’r tymor ac wedyn ‘i mi yw...’, e.e. ‘*Gwanwyn i mi yw...* ŵyn bach yn prancio’n iach ar gaeau Penrallt.’

## TASG 4 : YSGRIFENNU

Dychmygwch fod yr hen arddwr yn y gerdd wedi mynd mor hen fel na all drin ei ardd mwyach. Ysgrifennwch ymson sy’n darlunio’r hen ŵr un bore yn syllu allan o’i ystafell yn y tŷ yn edrych ar yr ardd sydd wedi dirywio oherwydd diffyg gofal (350 o eiriau).

CYMORTH HAWDD: Ceisiwch, o safbwynt yr hen ŵr, ddisgrifio yr ardd fel ag y mae nawr ac fel yr oedd slawer dydd, yn ogystal ag amlygu ei deimladau wrth iddo gymharu gardd y presennol a gardd y gorffennol.